“ทวิช” โร่ฟ้องศาลฯขอเพิกถอนมติบอร์ดใหม่ นัดไต่สวน 7 ก.ค.60
"ทวิช" พร้อมผู้ถือหุ้นรายย่อย IFEC 8 คน โร่ฟ้องศาลแพ่งขอเพิกถอนมติเลือกกรรมการใหม่ กำหนดไต่สวน 7 ก.ค.60
5 พ.ค. 2560

นายทวิช เตชะนาวากุล ผู้ถือหุ้นใหญ่ บริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC พร้อมผู้ถือหุ้นรายย่อย IFEC รวม 8 คนยื่นคำร้องต่อศาลแพ่งขอให้มีคำสั่งเพิกถอนมติที่ประชุมผู้ถือหุ้นสามัญประจำปี 2560 ของ IFEC เมื่อวันที่ 2 พ.ค.60 ที่ผ่านมา ซึ่งมีการคัดเลือกกรรมการใหม่แทนกรรมการที่ครบวาระ 3 คน
เนื่องจากนายวิชัย ถาวรวัฒนยงค์ ประธานกรรมการ IFEC ในฐานะประธานที่ประชุมได้ใช้วิธีการลงคะแนนแบบสะสม (Cumulative voting) ที่กำหนดให้ 1 หุ้นมีสิทธิลงคะแนน 3 เสียง ซึ่งเป็นการกระทำที่ขัดต่อข้อบังคับของบริษัทที่กำหนดให้ 1 หุ้นมี 1 เสียง ซึ่งเป็นวิธีเลือกกรรมการที่บริษัทมหาชนใช้เป็นปกติ ถือเป็นมติที่ฝ่าฝืนไม่ปฏิบัติตามข้อบังคับของบริษัท และไม่ชอบด้วยกฎหมาย
ทั้งนี้ ศาลแพ่งได้รับคำร้องไว้เป็นคดีหมายเลขดำที่ พ.2073/2560 และกำหนดนัดไต่สวนในวันที่ 7 ก.ค.60